Stryd tussen Eskom, Emfuleni oor bankrekening duur voort(Argieffoto: ANA) Eskom het op ŉ rekening van die Emfuleni- plaaslike munisipaliteit, wat Vanderbijlpark bedien, beslag gelê omdat die munisipaliteit versuim om sy elektrisiteitrekening te vereffen. Die stap volg nadat die plaaslike owerheid in September onsuksesvol geappelleer het teen ŉ bevel dat Eskom op die bankrekening mag beslag lê weens skuld van R1,3 miljard wat verskuldig is vir dienste wat reeds in 2019 gelewer is. Daar is reeds beslag gelê op bates van die plaaslike munisipaliteit in ŉ poging om die skuld kragtens die hofbevel te verhaal. Maroela Media het vroeër berig dat die munisipaliteit Eskom altesaam R1,9 miljard vir 2019 skuld, terwyl sy totale skuld R3,5 miljard beloop. Nadat die hooggeregshof Emfuleni se aansoek om verlof tot appèl van die hand gewys het, het die owerheid die appèlhof genader. Uitspraak in dié aansoek is hangende. “Die munisipaliteit is van mening dat Eskom se beslaglegging voortydig is omdat die saak nog voor die hof afgehandel moet word,” lui ŉ verklaring van Emfuleni. In ŉ poging om die beslaglegging te stuit en voort te gaan om dienste aan die publiek te lewer het die munisipaliteit ook Eskom se prokureurs genader sodat die bevel opgehef kan word. “Emfuleni is steeds daartoe verbind om die saak, in die belang van sy verbruikers, op ŉ vriendskaplike wyse op te los.” Volgens die munisipaliteit is hy vol vertroue dat die appèlhof in sy guns sal beslis. Die munisipaliteit het inwoners gevra om geduldig te wees terwyl hy en Eskom ŉ langtermynoplossing vind.